送普融老
作者：蘇過
朝代：宋

paragraphs: 孤雲去來無常蹤，流水曲折無定容。
紆餘散漫隨天風，流行坎止忘西東。
南嶽道人曰普融，壁立萬仞疑少通。
山林市朝能兩空，未覺芥蔕於其胸。
脫身塵埃寓高峰，澹然遺世無冥鴻。
豈知絕物非中庸，忍饑學仙噉柏松。
住山出山偶然中，人不吾舍吾其從。
漿饋未足爲汙隆，要與後學開盲聾。
我方處世知鉛舂，自知冠冕久不工。
願言香火他日同，二老會當林下逢。